**Afløbskoefficienter**

**- Hvor meget vand må du lede til kloakken?**



Hus

Hus

Græs

Hus med
tilbygning

**Når kloakken skal være ’stor nok’**

Når et område bliver kloakeret, bliver det beregnet, hvor store rørene skal være, for at klare den mængde vand, kloakken skal lede væk. For at disse beregninger bliver så korrekte som muligt, er der nogle forudsætninger, der skal være i orden. Derfor bliver der ved etablering af kloakken fastsat afløbskoefficient for de enkelte ejendomme.

Begrebet ’afløbskoefficient’ bruges kun om regnvand, ikke om husspildevandet.

Kloakkens størrelse beregnes før der bygges noget på grundene langs kloakken, og derfor er man nødt til at lave nogle forudsætninger, når kloakken dimensioneres - eksempelvis hvor meget regnvand hver enkelt grund må lede til kloakken. Dette reguleres med afløbskoefficienten.

Regnvandsledninger bliver normal dimensioneret, så rørene fyldes helt op 1 gang hvert år og sådan, at der højest kommer vand på terræn hvert 5. år.

**Afløbskoefficienten**

Afløbskoefficienten er et udtryk for, hvor meget af det regnvand, der falder på en grund, der må løbe ud i kloaksystemet (eller fra hvor stor en del af grundens areal, regnvandet må afledes fra).

* En afløbskoefficient på 1 betyder, at alt regnvandet, som falder på hele grunden, må løbe ud i kloakken
* En afløbskoefficient på 0,5 betyder, at halvdelen af regnvandet, som falder på grunden, må løbe ud i kloakken

Når der falder regnvand på en grund, så vil det regnvand, der falder på græsarealer sive ned i jorden og aldrig løbe ud i kloaksystemet.

Vandet fra tagarealer og asfalterede arealer vil løbe i kloakken gennem de etablerede riste.

Fra flisearealer med afløb vil ca. halvdelen af vandet løbe i kloakken, mens halvdelen siver ned i jorden gennem fugerne.

Er der ingen afløb, som nedløbsbrønde eller -riste, på en terrasse eller på et fliseareal, så ledes vandet ikke til kloakken, men vil blot løbe af og sive ned i jorden/græsset omkring din terrasse.

Dermed vil afløbskoefficienten for disse arealer være 0.

Afløbskoefficienten vil typisk være 0,35-0,9 i industriområder og 0,20-0,30 i villaområder.

**Afløbskoefficienten**

De fleste kommuner skriver på deres hjemmeside, i kommunens spildevandsplan, hvad afløbskoefficienten er på en given ejendom - den er ikke nødvendigvis ens i hele kommunen. Ofte er den mindre i ældre udstykninger end i nye villakvarterer. Kommunen vil typisk i tilslutningstilladelse eller byggetilladelse til kloaksystemet angive, hvor meget vand, der må afledes fra grunden.

Hvis der i løbet af årene bygges mere på en grund eller hvis større arealer asfalteres så afløbskoefficienten overskrides, så kan kommunen forlange, at afløbsvandet til kloaksystemet bremses, og vandet enten nedsives eller gemmes/opmagasineres på grunden, til der senere er plads i kloakken.

Bebyggelsesprocent og afløbskoefficient er ikke altid ens. Bebyggelsesprocenten er ofte højere end afløbskoefficienten, hvis der bygges nyt i eksisterende kvarterer.



Bar mark uden afløb til kloak:
Afløbskoefficient = 0

Hus med afløb til kloak:
Bebyggelsesprocent: 25 %
Afløbskoefficient = 0,25

Hus og tilbygning med afløb til kloak:
Bebyggelsesprocent: 40 %
Afløbskoefficient = 0,40

Hus med afløb til kloak :
Tilbygning med håndtering af vand på egen grund
Bebyggelsesprocent: 40 %
Afløbskoefficient = 0,25, fordi vandet fra tilbygnngen nedsives

**Vil du vide mere?**

Du kan finde meget information på din kommunes og forsynings hjemmeside vedrørende kloak og lokal afledning af regnvand (LAR).

Derudover findes der en række hjemmesider hvor du kan finde råd, inspiration og vedledning:

* [www.laridanmark.dk](http://www.laridanmark.dk)
* [www.klimatilpasning.dk](http://www.klimatilpasning.dk)
* [www.skybrudssikringafbygninger.dk](http://www.skybrudssikringafbygninger.dk)

